銀行中女 • 2 個月 ago 12 十月 2016 互聯網對香港政局發展影響巨大，應該係無用置疑。但係同好多其他國家一樣，回音牆已經成為發展瓶頸。因為網上宣傳，極靠民眾自發，久而久之，網上就形成一個個部落，只宣傳自己認同嘅理念。而且因為只聽到自己嘅理念，一般會愈演愈激進，同整體民意愈加脫節。係商業世界，依個現象並非問題。只要商業模式係B2B（Business to Business），客戶人數有限，形成行業部落，並且主導當中論述，成為幾百或幾千人當中嘅「ＸＸ教父」，已經能夠獲取商業成功。反而係政治、文化、社會等方面，成功指標需要動員社會一定百份比嘅群眾，回音牆就會局限發展。點樣突破回音牆，增加受眾，係本土能否繼續壯大嘅重點。
美國今屆選舉，亦有類似發展。共和黨本來係富貴黨，所倡議嘅政策，每每都係有利嘅得利益階層。但係杜林普係狂人形像背後，其實訊息都係拉攏低下階層。大減公司利得稅、重開貿易談判、收緊移民政策，全部政策都被解讀成重塑工人利益，係令美資公司，將工廠搬回美國嘅政策。政策同宣傳之間嘅落差，例如重啟貿易談判會否令工人生活負擔更重，反而變成「離地中產」同「象牙塔學者」嘅意見，令社林普嘅支持者，更覺得杜林普真正代表到佢地。反觀民主黨，立場本應中間偏咗，但係因為杜林普搶佔咗翼，民主黨變成離地中產嘅代表。今次選戰結果如何，下個月自有分曉。但係扣連低下階層，已經成為選舉常態。
要成功帶動依類議題，論述必需要解答：點解一般人要關心甚至支持我地。「本土派捍衛粵語」，對普通人而言，並無太大價值；「港獨避免你飲鉛水」，認同就會大增。「收回單程證審批權，可以保障香港文化」係法西斯主義；「收回單程證審批權，可以加快公屋上樓時間」，反而會吸引到民眾。「法治係普世價值」，只有律師先明白；但係「法治可以避免呂樂重臨，搞到救火都要俾錢先開水喉」，就阿伯阿毛都明白。